Bywoners, vreemdelinge. Dit is die neerhalende benaminge waarmee Petrus se eerste lesers in die vreemde geëtiketeer is. Petrus gebruik hierdie benaminge om sy lesers te bemoedig deur ’n geestelike betekenis daaraan te gee. Wat neerhalend in hulle fisiese omstandighede is, word eretitels deur God aan sy kinders. Bywoners en vreemdelinge in die ongelowige wêreld omdat hulle deur wedergeboorte ’n nuwe Christelike identiteit ontvang het. Vanuit ons Christelike identiteit het ons verantwoordelikhede. Een daarvan is om onder alle omstandighede goed te doen. Dit kan ons alleenlik doen as ons nie toegee aan ons sondige natuur nie, maar ons deur die Heilige Gees laat lei in ’n lewe van heiligmaking.